
[bookmark: TextBodyBegin]Europski parlament,
–	uzimajući u obzir svoje prethodne rezolucije o Tibetu i Kini,
–	uzimajući u obzir članak 150. stavak 5. i članak 136. stavak 4. Poslovnika,
A.	budući da kineske vlasti pod vodstvom Xija Jinpinga postaju sve represivnije; budući da se stanje ljudskih prava u Tibetu i dalje pogoršava; budući da bi poštovanje ljudskih prava, demokracije i vladavine prava trebalo biti u središtu odnosa između EU-a i Kine;
B.	budući da je Tulku Hungkar Dorje, ugledni tibetanski budistički vjerski vođa i humanitarna ličnost, preminuo 28. ožujka 2025. pod sumnjivim okolnostima dok je bio u pritvoru u Vijetnamu, nakon što su ga uhitile vijetnamske i kineske vlasti; budući da je njegovo tijelo navodno kremirano bez pristanka njegove obitelji, što je izazvalo ozbiljnu zabrinutost;
C.	budući da su tibetanski budisti, koji su sustavno meta kineskih vlasti i žrtve prisilnih nestanaka i fizičkog zlostavljanja, najveća vjerska skupina među političkim zatvorenicima u Kini;
D.	budući da, prema vjerodostojnim izvješćima, kineske vlasti vrše velik pritisak na istaknute lame (rinpoche) radi usklađivanja s narativom Komunističke partije Kine, među ostalim prisilnim ispitivanjima i pokušajima jačanja potpore Panchenu Lami, kojeg je imenovala Kina;
1.	oštro osuđuje represivne politike asimilacije diljem Narodne Republike Kine i njihovo kršenje univerzalnih ljudskih prava, posebno u Tibetu, kojima se nastoje ukloniti različite tibetanske vjerske i kulturne tradicije i baština; traži jasno razdvajanje države i religije u Kini;
2.	snažno se protivi svakom pokušaju uplitanja kineske vlade u odabir tibetanskih budističkih duhovnih vođa, među ostalim dalaj lame;
3.	izražava duboku zabrinutost i žalost zbog sumnjive smrti Tulkua Hungkara Dorja te izražava iskrenu sućut njegovoj obitelji, samostanu i sljedbenicima;
4.	oštro osuđuje kontinuirani progon tibetanskih vjerskih i kulturnih vođa i transnacionalnu represiju koju provode kineske vlasti, među ostalim kulturnu i jezičnu asimilaciju djece u državnim školama sa smještajem, što je dio šire politike prisilne asimilacije; traži od država članica da suspendiraju ugovore o izručenju s Narodnom Republikom Kinom;
5.	traži hitnu, neovisnu, nepristranu i transparentnu istragu njegove smrti, uz međunarodni nadzor i pristup dokazima i svjedocima te hitan povratak njegovih posmrtnih ostataka;
6.	zahtijeva da se počinitelji privedu pravdi u skladu s međunarodnim standardima i zakonima u području ljudskih prava; zahtijeva da EU nametne sankcije dužnosnicima i subjektima odgovornima za kršenja ljudskih prava u Tibetu;
7.	apelira na Narodnu Republiku Kinu da poštuje svoje obveze u skladu s međunarodnim pravom i prekine svaku diskriminaciju vjerskih i etničkih manjina, dopusti mirnu vjersku praksu i oslobodi sve vjerske i političke zatvorenike, među ostalim legitimne Panchena Lamu i Ilhama Tohtija;
8.	apelira na EU i države članice da to pitanje pokrenu u bilateralnim i multilateralnim dijalozima s Narodnom Republikom Kinom i Vijetnamom te da zahtijevaju preuzimanje odgovornosti za kršenja ljudskih prava u Tibetu; ustraje u tome i da se riješi problem represije nad drugim vjerskim manjinama, kao što su Ujguri u Xinjiangu;
9.	nalaže svojoj predsjednici da ovu Rezoluciju proslijedi posebnom predstavniku EU-a, vladama Narodne Republike Kine i Vijetnama, visokom povjereniku UN-a za ljudska prava i Središnjoj tibetanskoj upravi.

